Leon se resensie: Beauty and the BeastBeauty and the Beast **** Met Emma Watson en Dan Stevens Regisseur: Bill Condon Hierdie heldin laat beslis nie so maklik oor haar loop soos haar ander sprokiessusters nie. Belle (die sprankelende Emma Watson) is ŉ kampvegter vir vroueregte wat haar nie sommer deur koue pampoen of rekenaargedrewe wolwe laat afskrik nie. Sy glo vroue moet kan lees en skryf en moet hulle nie deur selfsugtige, eiegeregtige mans laat domineer nie. Walt Disney se vuurwarm nuwe weergawe van hierdie sprokieslegende blink met sy kleurvolle en uitbundige uitbeelding van die verhaal van ŉ doodgewone meisie wat, anders as haar vriendinne, darem kan lees en skryf! en wat na haar verlore pa (Kevin Kline) in ŉ getoorde kasteel gaan soek. Daar ontmoet sy ŉ selfsugtige prins (Dan Stevens met meer hare as ŉ beer!) wat vervloek is om vir ewig as ŉ monster te lewe, tensy ŉ mooi meisie op hom verlief raak. Die choreografie is asemrowend en uitspattig-mooi – so erg dat jy deur die prag en praal oorrompel sal word. Boonop hou die spelers so goed noot terwyl hulle steeds stewig karakteriseer, dat elke karakter oortuig, selfs die getoorde eetstelle, klavesimbels en garderobes. Die kamera swiep, dans, tol en tuimel deur die kasteel met ŉ uitbundigheid wat jou sal bekoor. Boonop is daar ŉ stewige vonk tussen die karakters, ook in geanimeerde vorm, en ondersteun die swart, aweregse humor die gebeure op ŉ kundige en kleurvolle manier. Die ster van die produksie is nie net die kostumiers en stelinkleders nie, maar ook Luke Evans as Belle se amoreuse kêrel wat haar maar net nie met rus wil laat nie, terwyl Josh Gad as sy sidekick of narre-vriend elke toneel kaap waarin hy is. Ma’s en hul dogters behoort dol te wees hieroor, maar die gesin sal vind dat die geweldige koste verbonde aan die produksie op die skerm duidelik wys, en jou nie weer sal laat los as dit jou eers getoor het nie. Sterk aanbeveel.